ભયંકર બફારા બાદ હવે વરસાદી વાદળો ઘેરાતાં જોઈને પણ અપાર રાહત મળતી હોય છે. વરસાદ પોતાના આગમનની છડી પોકારી રહ્યો હોય ત્યારે આપણે પણ મોસમનો મિજાજ પારખીને એ જ પ્રમાણે વોર્ડરોબ તૈયાર કરવું રહ્યું. ગરમી અને બફારામાં તેમજ વરસાદી સિઝનમાં ડેનિમ પહેરવાનો તો વિચાર સુદ્ધાં અકળાવી મૂકે છે તેવામાં કૂલ અને સ્ટાઇલિશ રહેવા માટે કેવું ફેશન સ્ટેટમેન્ટ અપનાવવું તે અંગે માનુનીઓને અવઢવ રહેતી હોય છે. આ અવઢવને દૂર કરવા તમે નવી ટ્રેન્ડ પ્રમાણે મેક્સી ફ્રોક કે ગાઉનનો સ્ટાઇલિશ વિકલ્પ અપનાવી શકો છો. વરસાદી વાતાવરણમાં ફ્લોઈ મેક્સી એકદમ હળવાશભરી ફિલિંગ આપે છે. મેક્સીનો વિકલ્પ ચોમાસાના આઉટફિટ્સ માટે એકદમ યોગ્ય બની રહેશે. વળી મેક્સીમાં તમે તમારી અનુકૂળતા પ્રમાણે હાફ, સ્ટ્રીપ, ફુગ્ગા, કે બ્લૂન બાંયની સગવડતા રાખી શકો છો. લોન્ગ મેક્સીમાં તમે સ્લિવ સાથે ઘણા એક્સપરિમેન્ટ કરી શકો છો. સ્પેગેટી સ્લિવ, અથવા તો ઓફ શોલ્ડર મેક્સી સપ્રમાણ ફિગર પર ખૂબ સરસ લાગશે. મેક્સીમાં મોટા ભાગે શિફોન, જ્યોર્જેટ, કોટન સિલ્ક, લિનન જેવા ફેબ્રિક વપરાય છે. તેમાંય જો ફલોરલ પ્રિન્ટ હોય તો તો મેક્સીનો રૂઆબ કંઇક અલગ જ લાગે છે.